Vážení členovia akademickej obce, vážené kolegyne a kolegovia,

zhromaždenie je zvolané podľa čl. 2 písm. l Štatútu Akademického senátu Fakulty environmentálnej a výrobnej techniky Technickej univerzity vo Zvolene v súlade so zákonom č. 131/2002 Z. z. o vysokých školách a o zmene a o doplnení niektorých zákonov v znení neskorších predpisov.

**Správa o činnosti Akademického senátu**

**Fakulty environmentálnej a výrobnej techniky**

**Technickej univerzity vo Zvolene v roku 2016**

**Akademický senát Fakulty environmentálnej a výrobnej techniky Technickej univerzity vo Zvolene** **sa stretol na svojom 7. pracovnom zasadnutí 20. apríla 2016.**

V úvode zasadnutia predseda volebnej komisie pre doplňujúce voľby do senátu z radov študentov pán doc. Hnilica informoval o priebehu volieb, z ktorých vzišiel nový senátor pán Bc. Leško.

Pán dekan a pani tajomníčka fakulty informovali členov AS o výsledkoch hospodárenia FEVT za rok 2015. Čerpanie dotačných zdrojov na tovary a služby bolo v súhrne 6093,- €. Fakulta mala na základe poklesu na výkonoch pridelenú dotáciu na mzdy, ktorá predstavovala deficit miezd v sume 5 408,- € bez príplatkov. Neboli obsadené miesta jednej technickej pracovníčky a študijnej referentky na MD. Spolu s ušetrenými mzdovými prostriedkami z predchádzajúceho roka 2014 a refundovanými prostriedkami z projektu vzdelávanie bol vyrovnaný rozpočet miezd. Boli vyplatené odmeny z dotácie FEVT všetkým zamestnancom fakulty a zamestnancom participujúcim na projekte Vzdelávanie v celkovej sume 34 688 € s odvodmi. Úsporu na mzdách za rok 2015 sme dosiahli v sume 2 086 €, ktoré prešli do roku 2016. Dosiahnutý hospodársky výsledok v roku 2015 bol vo výške 25 346 €. Senát schválil Správu o výsledkoch hospodárenia fakulty za rok 2015.

Senát na tomto zasadnutí schválil Výročnú správu o činnosti FEVT za rok 2015, v ktorej boli zaznamenané najvýznamnejšie udalosti na fakulte v oblasti pedagogiky, výskumu a medzinárodných vzťahov. Publikačná činnosť bola jedna z najlepších a mala rastúcu tendenciu. Predstavovala najväčší nárast na 1 zamestnanca zo všetkých fakúlt TU. Do výstupov vedy a výskumu sme prispeli v rámci TU pätnástimi percentami, pričom v úžitkových vzoroch a patentoch mala fakulta prvé miesto. Zastúpenie FEVT bolo v piatich medzinárodných sieťach. Zaznamenali sme 70 dlhodobých a krátkodobých pobytov našich pracovníkov v zahraničí a 45 prijatých zahraničných hostí.

Schválený bol aj návrh rozpočtu bežných výdavkov na rok 2016 a po úpravách aj nový pripravovaný Študijný poriadok.

Senát bol informovaný o plánovanom deficite na mzdách pre rok 2016, ktorý bol naplánovaný po zohľadnení všetkých úspor vo výške 23 599 €.

Na zasadnutí bolo vznesené zo strany senátorov, ale aj vedenia fakulty, množstvo pripomienok a námetov k pedagogickej a výskumnej činnosti učiteľov.

**8. zasadnutie AS sa konalo 17. júna 2016.** Pán dekan informoval senátorov o návrhu akreditovať nový bakalársky študijný program **Integrované manažérstvo priemyselných procesov** v študijnom odbore **Priemyselné inžinierstvo.** Uvedený program je zodpovedajúci študijnému programu Priemyselné inžinierstvo, ktorý zabezpečovala fakulta v minulosti. O štúdium v tomto programe bol záujem. Tým chceme pritiahnuť študentov na štúdium technických odborov, aj napriek rapídne klesajúcim počtom uchádzačov o štúdium.

Senát schválil zmeny v Disciplinárnej komisii FEVT tak, aby to bolo v súlade s Rokovacím poriadkom disciplinárnej komisie TU.

Návrh podmienok prijatia na štúdium na FEVT pre akademický rok 2017/2018 pre všetky stupne a formy štúdia bol posledným z hlavných bodov júnového zasadnutia senátu.

**Dňa 13. októbra sa konalo 9. zasadnutie AS.** Programová náplň riešila dve komisie pre doplňujúce voľby do AS a to z radov pedagógov, aj z radov študentov. Predsedom komisie pre voľbu senátora z KELT bol predseda senátu a predsedom komisie pre doplnenie členov študentskej časti senátu bola pani Dr. Sujová. Výsledky volieb boli zverejnené vo vývesnej skrinke AS pri Dekanáte FEVT aj na web stránke fakulty. Týmito voľbami je senát v stanovenom plnom počte členov pripravený na ďalšiu prácu.

Aktuálne informácie o práci AS FEVT TU a oznamy sú v dostatočnom časovom predstihu uverejnené vo vývesnej skrinke na Dekanáte FEVT, prípadne vo vnútornom televíznom okruhu TU a podrobné informácie z jednotlivých zasadnutí si môžete prečítať ihneď po verifikácii zápisov na web stránke fakulty, kde sú umiestnené trvale.

Zvolen, 14. decembra 2016

Ing. Ján Turis, PhD.

predseda AS FEVT TU